**Α. ΟΜΙΛΙΑ**

Εκφωνείται στη Βουλή των Εφήβων/σε συνέδριο, εκδήλωση του σχολείου, του Δήμου κτλ./σε συζήτηση με συμμαθητές στην τάξη/…
Ο μαθητής είτε εκπροσωπεί μόνο τον εαυτό του (οπότε εκφράζει προσωπικές απόψεις) είτε αντιπροσωπεύει τη μαθητική κοινότητα (οπότε μιλά εξ ονόματος των συμμαθητών του και μπορεί να χρησιμοποιήσει το α΄πληθυντικό πρόσωπο).

Σε ορισμένες περιπτώσεις ο μαθητής ενδέχεται να πρέπει να υποδυθεί ένα άλλο πρόσωπο (πχ. Μιλά ως διευθυντής/ διευθύντρια του σχολείου, ως μέλος μιας οικολογικής οργάνωσης)

**ΔΟΜΗ ΟΜΙΛΙΑΣ**

**1. ΠΡΟΣΦΩΝΗΣΗ ΑΚΡΟΑΤΗΡΙΟΥ (πάνω αριστερά)**πχ. Αγαπητοί συμμαθητές,/Αξιότιμοι καθηγητές,/Αγαπητοί συνδημότες,/Κυρίες και κύριοι,/Αγαπητοί γονείς,/Φίλοι μου,/Αγαπητοί φίλοι,/Κυρίες και κύριοι σύνεδροι, …

**2. ΠΡΟΛΟΓΟΣ**
Αναφερόμαστε (συνήθως) στην ιδιότητά μας (π.χ. εκπρόσωπος τμήματος, σχολείου, πρόεδρος δεκαπενταμελούς συμβουλίου).

Αναφερόμαστε πάντα στην εκδήλωση που στάθηκε η αφορμή για την ομιλία μας καθώς και στο θέμα της, *π.χ.*

* Συγκεντρωθήκαμε όλοι εδώ σήμερα με αφορμή (π.χ. τον εορτασμό της Παγκόσμιας Ημέρας του Παιδιού). Αξιοποιώντας την ευκαιρία που μου δίνεται, θα ήθελα να διατυπώσω κι εγώ κάποιες σκέψεις σχετικά με …
* Ο θεσμός της βουλής των εφήβων προσφέρει σε όλους εμάς τους νέους την ευκαιρία να εκφράσουμε τις απόψεις για θέματα επικαιρότητας / να ασκήσουμε κριτική στα προβλήματα της εποχής μας / είναι μια ευκαιρία να ακουστεί ο λόγος των νέων για τα σοβαρά προβλήματα της εποχής μας. Από αυτό το βήμα, λοιπόν, ως εκπρόσωπος του σχολείου μου, θα ήθελα να μοιραστώ τις σκέψεις μου/ ανησυχίες μου για …
* Με αφορμή την εκδήλωση που διοργάνωσε ο δήμος / το σχολείο μας και εκπροσωπώντας το σύνολο των μαθητών του γυμνασίου μου, αξιοποιώ την ευκαιρία να διατυπώσω κάποιες σκέψεις μου αναφορικά με…
* Χαιρετίζω την πρωτοβουλία του δήμου/ σχολείου μας για τη διοργάνωση της εκδήλωσης αυτής με θέμα…. και αξιοποιώ την ευκαιρία αυτή, προκειμένου να εκφράσω κι εγώ ως πρόεδρος του πενταμελούς συμβουλίου της τάξης μου τις ανησυχίες μου σχετικά με…

**3.ΚΥΡΙΩΣ ΘΕΜΑ**

Διατυπώνουμε τις σκέψεις, απόψεις/προβληματισμούς/ προτάσεις μας με επιχειρήματα.

Μπορούμε (μία ή δύο φορές) να απευθυνθούμε άμεσα στο ακροατήριό μας (αποστροφές) ή να αξιοποιήσουμε ρητορικά ερωτήματα:

- Ως μέλη της σχολικής κοινότητας, έχουμε εμπειρία των προβλημάτων που αντιμετωπίζει (π.χ. το ελληνικό σχολείο)
-Εκπροσωπώντας τη μαθητική κοινότητα, θα ήθελα να επισημάνω…
- Πρόθεσή μου είναι η διερεύνηση των αιτιών του προβλήματος και η αναζήτηση ρεαλιστικών λύσεων…
- Κρίνω σκόπιμο να αναφερθώ και…
- Θα ήταν μεγάλη παράλειψη να μην αναφερθώ και…

-Νομίζω πως όλοι θα συμφωνήσετε πως έχει μεγάλη σημασία/πως το πρόβλημα είναι έντονο…
- Ας αναλογιστούμε όλοι/Ας προβληματιστούμε πάνω…/ Ας θυμηθούμε…
- Δεν πρέπει να λησμονήσουμε και …
- Αναμφισβήτητα, είναι σημαντικό κι εσείς να συμμεριστείτε τις ανησυχίες μας/ να αφουγκραστείτε την αγωνία της γενιάς μου αναφορικά με…
- Δεν θα μπορούσα να μην παρουσιάσω και…
- Θεωρώ χρέος μου να τονίσω το ρόλο/τη συμβολή… / να αναδείξω από αυτό το βήμα όλες τις παραμέτρους του φαινομένου και να καταστήσω σαφές ότι…
- Κι εσείς γνωρίζετε ότι…/ Κατανοείτε ότι….
- Δεν θα ήταν υπερβολή να πούμε ότι…
- Είναι αναγκαίο να φωτίσουμε κι αυτή την πλευρά του θέματος, ώστε να γίνει σαφές πως…

**4. ΕΠΙΛΟΓΟΣ**

Διατυπώνουμε το συμπέρασμά μας, ανακεφαλαιώνουμε, συνοψίζουμε

ή τονίζουμε ένα σημείο (μία πρόταση, μία διαπίστωση)

ή προτείνουμε γενικά και συνοπτικά κάποια λύση (αν το θέμα δε ζητάει λύσεις)

ή εκφράζουμε ευχή/ελπίδα.

-Ολοκληρώνοντας την ομιλία μου/την παρέμβασή μου, θα ήθελα να τονίσω το πόσο αναγκαίο είναι να λάβει η κοινωνία μας μέτρα για την αντιμετώπιση αυτού του κινδύνου, αλλά και να σας ευχαριστήσω θερμά για την προσοχή σας και για το χρόνο που μου διαθέσατε.

-Κλείνοντας, αισθάνομαι την ανάγκη να σας επιστήσω την προσοχή (π.χ. στην αξία της οικογένειας/ στην σοβαρότητα του προβλήματος/ στο μέγεθος της ευθύνης που φέρει…) και να εκφράσω την ευχή/ελπίδα ότι… (π.χ. όλοι θα σταθούμε στο ύψος των περιστάσεων…/ πως η κοινωνία και η πολιτεία θα μεριμνήσουν, ώστε…/οι αρμόδιοι φορείς αλλά και όλοι οι πολίτες θα επιδείξουμε τη δέουσα στάση, ώστε η κατάσταση να βελτιωθεί…/ ότι μπορούμε να οικοδομήσουμε έναν καλύτερο κόσμο, πιο ειρηνικό, …)

- Όλα όσα αναφέραμε οδηγούν στο συμπέρασμα…
- Συνοψίζοντας, θα καταλήξω στο συμπέρασμα…
- Γίνεται φανερό, λοιπόν, από τα παραπάνω ότι …

- Όσα προαναφέρθηκαν οδηγούν στο συμπέρασμα …
- Ευχή όλων είναι…
- Θα ήθελα να ολοκληρώσω την ομιλία μου με την ευχή…/ την προτροπή…/ με τα λόγια του…
- Είναι ευθύνη όλων, λοιπόν, ….
- Σε καμία, λοιπόν, περίπτωση δεν … αλλά …

**5. ΑΠΟΦΩΝΗΣΗ/ ΧΑΙΡΕΤΙΣΜΟΣ ΤΟΥ ΑΚΡΟΑΤΗΡΙΟΥ (κάτω δεξιά)**

Σας ευχαριστώ για την προσοχή σας/

 Σας ευχαριστώ για το χρόνο που μου διαθέσατε/

Σας ευχαριστώ.

…………………………………………………………………………………………………………………………………………………………………

**Β. ΕΠΙΣΤΟΛΗ**

Το ύφος της επιστολής διαφέρει ανάλογα με τον παραλήπτη /αποδέκτη της. Έτσι:
- Ύφος οικείο, άμεσο και καθημερινό, όταν απευθύνεται σε φιλικό πρόσωπο.
- Ύφος επίσημο, τυπικό, όταν απευθύνεται σε επίσημα πρόσωπα ή φορείς.

**ΔΟΜΗ ΕΠΙΣΤΟΛΗΣ**

**1. ΤΟΠΟΣ και ΗΜΕΡΟΜΗΝΙΑ (πάνω δεξιά)**

**2. ΠΡΟΣΦΩΝΗΣΗ (πάνω αριστερά)**Αξιότιμε κύριε / Κύριε διευθυντά / Αξιότιμε κύριε υπουργέ/Αγαπητέ μου φίλε…

**3. ΠΡΟΛΟΓΟΣ**

Αναφερόμαστε πάντα στην ιδιότητά μας (π.χ. εκπρόσωπος τμήματος, σχολείου, πρόεδρος δεκαπενταμελούς συμβουλίου, δημότης, πολίτης).

Αναφερόμαστε πάντα στο σκοπό για τον οποίο συντάσσουμε την επιστολή μας, στο θέμα της και στη θέση μας *π.χ.*

 \* Με την επιστολή μου αυτή, θα ήθελα, ως εκπρόσωπος της μαθητικής κοινότητας του σχολείου μου, να αναφερθώ στο…/να σας ενημερώσω/να εκφράσω τις παρατηρήσεις μας για το καίριο/σοβαρό θέμα/ζήτημα/πρόβλημα της/του…. Στόχος μας είναι να αναδείξουμε και να φωτίσουμε ορισμένες πλευρές/πτυχές του από την σκοπιά των μαθητών και να διατυπώσουμε συγκεκριμένες προτάσεις, με την ελπίδα ότι μπορεί να είναι χρήσιμες για την αποτελεσματική αντιμετώπισή του/τη βελτίωση της κατάστασης που επικρατεί.

\* Με αφορμή το ….γεγονός… αποφασίσαμε να συντάξουμε την επιστολή αυτή, εκπροσωπώντας…. Ελπίζουμε πως οι απόψεις/επισημάνσεις μας θα σας βοηθήσει να διαμορφώσετε μια πιο ολοκληρωμένη εικόνα για την κατάσταση που ισχύει και για τις βελτιώσεις που αυτή χρήζει.

\* Ως μαθητής της … τάξης, με βάση τις εμπειρίες μου, επιθυμώ να σας εκφράσω τις απόψεις μου για τις αλ­λαγές που πρέπει να γίνουν...

\* Σας αποστέλλουμε/ απευθύνουμε αυτή την επιστολή, για να/προκειμένου…- να θέσουμε υπόψη σας ένα πρόβλημα που αφορά το σύνολο της μαθητικής κοινότητας/τους μαθητές/τη νεολαία/τους ανθρώπους με ειδικές ανάγκες/το ζήτημα της επαγγελματικής αποκατάστασης…
- να σας γνωστοποιήσουμε/να σας ανακοινώσουμε την πρόθεσή μας να …
-να ζητήσουμε τη συνδρομή σας / την προσωπική σας παρέμβαση..
-να καταθέσουμε το αίτημα…/ να απευθύνουμε έκκληση…/να υποβάλλουμε συγκεκριμένες προτάσεις …

\* Αφορμή για τη σύνταξη της επιστολής αυτής στάθηκε/ αποτέλεσε…

**4. ΚΥΡΙΩΣ ΘΕΜΑ**

Διατυπώνουμε τις σκέψεις, απόψεις/προβληματισμούς/ προτάσεις μας με επιχειρήματα.

Μπορούμε (μία ή δύο φορές) να απευθυνθούμε άμεσα στον παραλήπτη της επιστολής (με πληθυντικό ευγενείας):

-Αρχικά, θεωρούμε αναγκαίο να αναφερθούμε …

-Κρίνουμε σκόπιμο να αναφέρουμε τα αίτια…/τις συνέπειες…/τις επιπτώσεις…, προκειμένου να αντιληφθείτε…
- Είναι γνωστή η ευαισθησία σας, κ. Υπουργέ, για θέματα…
- Σας εκθέτουμε τα επιχειρήματά μας που ελπίζουμε ότι θα φωτίσουν ολόπλευρα το ζήτημα….
- Επισημαίνουμε, επίσης, ότι….

-Επιβάλλεται να τονίσουμε πως …
- Κι εσείς θα συμφωνήσετε με τις θέσεις μας και θα βρείτε δίκαιο το αίτημά μας για…
- Θα θέλαμε να καταστήσουμε σαφές ότι…/να επισημάνουμε πως…
- Οι προτάσεις μας αφορούν στο…
- Διεκδικούμε, λοιπόν, …/ο σύλλογός μας διεκδικεί …

-Πρότασή μας είναι να ….

**5. ΕΠΙΛΟΓΟΣ**

Διατυπώνουμε το συμπέρασμά μας, ανακεφαλαιώνουμε, συνοψίζουμε

ή τονίζουμε ένα σημείο (μία πρόταση, μία διαπίστωση)

ή προτείνουμε γενικά και συνοπτικά κάποια λύση (αν το θέμα δε ζητάει λύσεις)

ή εκφράζουμε ευχή/ελπίδα/την εμπιστοσύνη μας στην Πολιτεία.

\* Θα θέλαμε να κλείσουμε την επιστολή μας εκφράζοντας την πεποίθηση ότι τα αιτήματά μας θα εισακουστούν/ότι οι αρμόδιες αρχές θα κινητοποιηθούν άμεσα, προκειμένου …
\* Ελπίζουμε να λάβετε υπόψη το αίτημα για…
\* Από όλα τα παραπάνω συνάγεται/προκύπτει εύλογα το συμπέρασμα…/ αποδεικνύεται ότι… (π.χ. το πρόβλημα είναι οξύτατο και πρέπει να αντιμετωπιστεί άμεσα).

\* Το σχολείο μας, λοιπόν, δίκαια διεκδικεί από το Υπουργείο την έγκριση της δαπάνης για…
\* Ελπίζουμε ότι οι προτάσεις μας θα εισακουστούν και θα αποδειχτούν χρήσιμες, συμβάλλοντας στην προσπάθεια που καταβάλλετε κι εσείς…

\* Ελπίζουμε πως οι επισημάνσεις μας θα σας φανούν χρήσιμες στην προσπάθεια που καλείστε να αναλάβετε …

\* Με την ευαισθησία που γνωρίζουμε ότι σας διακρίνει για τα προβλήματα που απασχολούν τους μαθητές, ελπίζουμε ότι θα εισακουστούν οι προτάσεις μας/ότι θα ανταποκριθείτε στο αίτημά μας και θα προβείτε στις απαραίτητες ενέργειες για την ικανοποίησή του.

**6. ΑΠΟΦΩΝΗΣΗ (κάτω δεξιά)**

Με εκτίμηση,/

Με ιδιαίτερη εκτίμηση,/

Με σεβασμό,/
Με τιμή,

…………………………………………………………………………………………………………………………………………………………………..

**Γ. ΑΡΘΡΟ**

Υποτίθεται πως δημοσιεύεται στην εφημερίδα του σχολείου ή του δήμου/σε περιοδικό, στο ηλεκτρονικό περιοδικό / στην ιστοσελίδα του σχολείου...

Το ύφος μας, γενικά, είναι σοβαρό, αντικειμενικό, μπορεί, ωστόσο, σε κάποια σημεία να είναι χιουμοριστικό ή καυστικό. Προσέχουμε να προσαρμόζουμε το ύφος μας ανάλογα με το πού θα δημοσιευθεί το άρθρο μας (π.χ. αν δημοσιευθεί στο σχολικό περιοδικό 🡪 ύφος πιο απλό, πιο οικείο, πιο άμεσο και μπορούμε να γράψουμε σε α΄πρόσωπο , ενώ, αν δημοσιευθεί σε πολιτική εφημερίδα 🡪 ύφος τυπικό και χρησιμοποιούμε το γ΄πρόσωπο).

**ΔΟΜΗ ΑΡΘΡΟΥ**

1. **ΤΙΤΛΟΣ:** Πάντα βάζουμε τίτλο, που είναι σύντομος, περιεκτικός, αφορά γενικά το θέμα του άρθρου κι όχι μόνο μια επιμέρους πτυχή του. Ο τίτλος πρέπει να είναι διατυπωμένος με τρόπο που να κεντρίζει το ενδιαφέρον του αναγνώστη. Συνήθως, αποφεύγουμε τα ρήματα στο τίτλο.

 Ο τίτλος μπορεί να περιέχει σχόλιο (και σημεία στίξης).

1. **ΠΡΟΛΟΓΟΣ:** Στον πρόλογο η αφόρμηση καλύτερα να είναι ένα επίκαιρο γεγονός (πχ. Η οικονομική κρίση των τελευταίων ετών …). Αναφέρουμε το θέμα μας.

\* Η σχολική μας εφημερίδα δίνει σε όλους τους μαθητές την ευκαιρία/ το βήμα από το οποίο μπορούμε να δημοσιοποιήσουμε τις απόψεις για θέματα επικαιρότητας που απασχολούν τους νέους της ηλικίας μας. Ένα τέτοιο φαινόμενο είναι και…

\* Με αφορμή τα ...Χ...γεγονός, αποφάσισα να εκφράσω τις θέσεις μου γι΄αυτό το θέμα στις σελίδες της σχολικής μας εφημερίδας….

1. **ΚΥΡΙΟ ΜΕΡΟΣ :** Παραθέτουμε το αποδεικτικό υλικό μας (σε παραγράφους)
2. **ΕΠΙΛΟΓΟΣ:** Συμπυκνώνουμε όσα γράψαμε στο κύριο μέρος, αναφέρουμε και πάλι τη βασική μας θέση, διατυπώνουμε ένα συμπέρασμα/δίδαγμα/ μια προτροπή/μία επισήμανση, παρουσιάζουμε σύντομα κάποια λύση (αν δεν τις ζητάει το θέμα).